Ці верыце вы ў казкі? Такое пытанне звычайна задаюць дзецям, а я пытаюся ў вас, дарослых. Я паверыла ў казку, калі пазнаёмілася з адным вельмі незвычайным чалавекам, лялечнікам. Так-так, ёсць такая цудоўная прафесія — гуляць у лялькі. Андрэй Рэцікаў жыве ў Наваполацку, але вядомы не толькі ў ім. Бо не адны дзіцячыя вочы загараліся, убачыўшы маленькі сіненькі аўтамабільчык, на якім развозіць свае казкі лялечнік. Аднойчы ўбачыўшы гэты цуд, назаўсёды застаешся вялікім прыхільнікам “КапелюШа” — менавіта так называецца калектыў, створаны Андрэем.